8 класс

Текстны укыгыз, микротемаларны билгеләгез. Вакыйгаларга үз фикерегезне өстәп сочинение языгыз. Фикерегезне раслау өчен, укыганнарыгызга, шулай ук белемегезгә һәм тормышта күзәткән күренешләргә таянып, 2 дәлил китерегез.

Киңәйтелгән сочинениенең күләме 200 сүздән ким булмаска тиеш. Техник хаталар булмасын. Күчерелгән, эчтәлеге олимпиададагы башка катнашучыларныкы белән тулысынча тәңгәл килгән эшләргә 1 балл куела.

**Күңел күзе**

Кыш буе әбисе тәрәзә яныннан китмәде. Озаграк авырган чакта Ләйлә дә шулай, тәрәзә тупсасына утырып, урамны күзәтергә ярата. Әмма әбисенең шәһәр тормышында исе юк бугай, аның карашы еракка, бик еракка ‒ офыкка төбәлгән, ә йөзе шундый да моңсу.

– Нәрсә бар соң анда, әбием? – дип сорады беркөнне Ләйлә, бик тә зур сер ачасы килеп.

– Авылым! – диде әбисе, авыр сулап.

Кызчык аяк очларына басып караса да, әбисенең авылын тапмады.

– Кая, кая соң ул, нигә мин күрмим? – дип көйсезләнә үк башлады.

– Аны күрер өчен, күңел күзе кирәк шул, бәбкәм! – дип, оныгының башыннан сыйпады әбисе.

Кызык, анысы тагын нинди күз була икән дип гаҗәпләнде кызчык.

Түбәләрдән тып-тып тамчылар тама башлагач, әбисенә җан керде. Ләйлә еш салкын тидереп чирләп интектергәч, кышкылыкка оныгын карашырга авылдан алып килгәннәр иде аны. Шәһәргә һич кенә дә күңеле ятмады әбисенең.

– Алла боерса, сукмак төшү белән кайтып китәм, Ләйләне дә алырмын, шәһәр һавасы ярамый аңа. Авыл каймагы белән сөтен эчсә, шалкан кебек таза булыр, – дип канатланып йөрде, хәтта төенчеген дә төйнәп куйды.

Әтисенең исә моңа хәтере калды.

– Әллә бер-бер авыр сүз әйтеп рәнҗеттекме, нигә шулай ашкынасың? – дип төпченде.

– Күрмисеңмени, әбием авылын сагынган, – дип, Ләйлә әбисен якламакчы булып сүзгә кушылды.

– И, улым, – дип сыкранды әбисе, – гомер иткән оям бит ул, кәкре казыгына кадәр йөрәккә якын. Ничек шуны аңламыйсың! Күрмисеңмени, җаным коштай талпына!

– Күрмим, күрәсем дә килми, – дип, сүзне кырт кисмәкче булды әтисе.

– Күрергә күңел күзе кирәк бит аны! – дип әйтеп салды шулчак Ләйлә.

(231 сүз) (Р.Шәриповадан)

1 микротема:

Әбинең авылны сагынуы;

2 микротема:

Ләйлә авылны эзли;

3 микротема:

Яз килү – шатлык билгесе;

4 микротема:

Күңел күзе кирәк;

Әби олыгая. Авылдан кыш чыгарга улына килә. Оныгы Ләйләне тәрбияләшә. Тәрәзә янына килеп, авылын искә төшереп, моңсулана. Улы әнисен үзендә тотасы килә. Бу өзектә без әби белән Ләйләнең күңелләрендә булган хисләрне беләбез.

 Караусыз калган, моһтаҗга тарыган әбиләр авыл җирендә бик күпләр. Аларны туганнары, якыннары тәрбиягә ала. Күбесе, караучысы булмаганнар, картлар йортына озатылалар. Өлкәннәргә туган нигезләрен, гомер кичергән йортларын, төзегән ояларын калдырып китү бик авыр. Шунда алар балалар үстергәннәр, шатлыклы мизгелләр кичергәннәр. Утырткан агачлары хәтирәләрне яңарта. Үткәннәрне искә төшерә. Әби – бабайлар өчен туган ояларының һәр җире кадерле, изге. Шуңа күрә алар балалар үстергән, гомер иткән нигезләрен калдырып, ташлап китәргә теләмиләр. Мондый әсәрләр татар әдәбиятында бик күп. Әмирхан Еникиның “ Әйтелмәгән васыять” әсәрендә Акъәби образы бар әбиләрнең прототибы буларак тора. Акъәбине балалары шәһәргә алып китәләр. Аның туган җирен калдырасы килми. Туган авылы күздән югалганчы моңсуланып карап бара. Авылындагы үләнгә кадәр әби өчен кадерле. Икенче әсәр Аяз Гыйләҗев “ Җомга көн кич белән”. Бу әсәрдә анага балаларының начар карашы күрсәтелә. Өченче әсәр Шәриф Хөсәеновның “Әниемнең ак күлмәге” драмасында балаларның ана сәламәтлеге турында кайгырмаулары, хәтта туйга да чакырмаганнары күрсәтелә. Ә бөек ана сабые өчен барысын да эшли. Аналарның күңелләрен күрә белергә кирәк. Аларны рәнҗетергә ярамый. Безгә гомер бүләк итүче изге затлар – Әниләр.